Blekingegade (tv-serie)

Blekingegade er en dansk krimiserie på fem afsnit. Serien blev instrueret af Jacob Thuesen og havde premiere på TV 2 den 6. december 2009 og kørte frem til 1. januar 2010. Serien omhandler Blekingegade-sagen, hvor man følger Danmarks mest berygtede bande og den politimand, Jørn Moos, der satte alt ind på at fange medlemmerne. Banden, der fik sit navn efter skjulestedet, en lejlighed i Blekingegade i København, bestod af en gruppe radikale venstrefløjsaktivister, som stod bag en række af danmarkshistoriens mest professionelle røverier. De mange millioner fra bandens kriminelle aktiviteter blev overført til PFLP, og målet var at støtte palæstinensernes kamp mod Israel. 

Seriens fem afsnit indledes med infoboksen, at seriens handling, dialog og karakterer er fiktion inspireret af de faktiske begivenheder der fandt sted i og omkring gruppen, der senere blev kendt under navnet Blekingegadebanden. Navngivne medlemmer af Blekingegadebanden deltager i udførelsen af forbrydelser som de virkelige medlemmer ikke er dømt for. Det understreges ligeledes, at der er tale om fiktion og det er ikke seriens hensigt at fremsætte sigtelser mod nogen form for handlinger, som de ikke har udført.

Handling

Afsnit 1 
En pengetransport fra Danske Bank bliver udsat for et voldsomt røveri i Lyngby, og forbryderne stikker af med 8 millioner kroner. Røverne bliver efterfølgende set af en forbipasserende cyklist, da de skal skifte bil, men de lader ham cykle videre. Et stort millionbeløb bliver kort tid efter sendt til en international terrororganisation, men pengene går tabt, da kurèren bliver anholdt i Charles De Gaulle lufthavnen i Paris. En dansk organiseret forbryderbande ledet af Jan Weimann er i gang med at planlægge kidnapningen af en rig, svensk arving, der kan udløse en indbringende løsesum. Samtidig opretter det danske politi en ny afdeling for særligt farlige røverier, som narkobetjent Jørn Moos bliver leder af.

Afsnit 2 
Politimanden Jørn Moos bliver kaldt ud til et brutalt røveri mod Daells Varehus i København. Røveriet er professionelt udført, og forbryderne stikker af med et stort millionbeløb. Jørn Moos får hurtig mistanke om, at gerningsmændene skal findes uden for den almindelige kriminelle miljø, hvorfor de hurtigt tænker på en gammel kending, Stevns. Hans mistanke om at gerningsmændene er udenfor det almindelige kriminelle miljø forstærkes kun, da han opdager, at PET i hemmelighed overvåger gerningsstedet. Imens er banden taget til Paris for at aflevere udbyttet fra røveriet, men der venter dem en ubehagelig overraskelse i den franske hovedstad.

Afsnit 3 
Jørn Moos er raget uklar med PET, da han er overbevist om, at PET har fjernet vigtige informationer om det afgørende kronvidne, og han sætter sit mangeårige venskab med PETs souschef, Hans Nielsen, på spil. PET svarer igen ved at suspendere Peter Kvist fra Lyngy Politi, der har hjulpet Jørn med efterforskningen. Samtidig placerer terrororganisatioen PFLP en af deres egne mænd, Marc Rudin, i banden for at sikre sig, at den næste store aktion lykkes. På hjemmefronten har gruppes leder Jan Weinmann fået en helt anden type problem. Hans kone Tine mistænker ham for at være hende utro, da han er meget væk om aftenen og natten.

Afsnit 4 
Efterforskningen af de uopklarede røverier er tæt på at kollapse for Jørn Moos. Bent Knudsen, Jørns overordnede, tror ikke på Jørns teorier om international terrorisme, og han vil have Jørns afdeling lukket ned. Mens Jørn kæmper for at overbevise alle om, at han ikke tager fejl, begår Blekingegadebanden deres hidtil største og mest brutale kup, men kuppet går ikke som planlagt og får alvorlige konsekvenser. En ung betjent bliver skudt af en af bandens medlemmer og svæver imellem liv og død, og pludselig kommer medlemmerne i politiets søgelys efter en lang periode, hvor de kun er blevet skygget men ikke efterforsket på af PET.

Afsnit 5 
Jørn Moos er overbevist om, at han har opklaret de mange voldelige røverier, men omkring ham er alle døre lukket. I desperation går han direkte til politidirektøren og beder om hjælp vel vidende, at det kan få store personlige konsekvenser. Politidirektøren læser rapporten og giver opgaven til afdeling CX igen. Blekingegadebanden mærker nu for alvor, hvordan PETs konstante overvågning gør dem nervøse, og et enkelt fejltrin kan afsløre dem. Da politidirektøren giver Jørn grønt lys til at anholde banden, begår det nyeste medlem af banden en fatal fejl, som ender med at føre politiet til den lejlighed hvor det hele er foregået på Blekingegade.

Rolleliste

Modtagelse 
Blekingegades premiereafsnit fik blandede anmeldelser i de danske medier, men anmeldelserne skulle senere hen vise sig at blive endnu værre. 

Hvad medierne havde tilfælles var, at de var skuffede over, at en så stjernespækket rolleliste kombineret med historien om Danmarks meste berømte forbryderbande ikke kunne føre til mere end den gjorde. Eftersom det heller ikke lykkedes at skabe den nerve, serien fortjente, skrev Ekstra Bladet endnu en anmeldelse efter seriens næstsidste afsnit. 

Ligeså startede serien godt ud i forhold til seertal, hvor seriens premiere havde 1,2 millioner danskere bag skærmen. Herefter styrtdykkede seertalene, hvor man fra premieren til seriens sidste afsnit gik fra 1,2 millioner til omkring en tredjedel.

Referencer

Eksterne henvisninger 
 

Miniserier fra Danmark

Krimiserier fra Danmark
Danske tv-serier fra 2000'erne